MARTÍNEZ HIERRO (EP, 2016-12-22):
Legebiltzar-buru andrea, mahaikideak, legebiltzarkideak.
Ez naiz luze arituko zeren egia esanda, proposamena oso argia da eta baita ere bai Euzko Alderdi Jeltzaleak eta Alderdi Popularrak hartutako hitzarmena ere.
Badakizuenez, duela gutxi 29 legebiltzarkideok urtarrileko bigarren hamabostaldian Legebiltzarrean aktibitatea izatea eskatu genuen. Eskaera honen azalpenean, hainbat gauzen barne, oposizioak Gobernuari kontrola egiteko behar diren tresnak martxan jartzea eskatzen zen, konkretuki kontrol bilkurak. Azkenean, oposizioaren lan garrantzitsuenetako bat kontrol hau eramatea baita.
Gaur hemen daukagun proposamen horrek, lehenik eta behin, legegintza plan bat izatea eskatzen du eta baita ere guretzat kontrol tresnetan sakontzea da. Geuk aldeko botoa eman nahi genion hasierako proposamenari, proposamen originalari, baina ikusita orain atera den hitzarmena, ezingo dugu hori egin.
Guk nahi genuena da zen Olentzero geure etxean legegintza-egutegi hau uztea baina hori bagenekien ezinezkoa zela. Ez da ezer gertatzen. Guk baiezkoa eman nahi genion proposamen horri zeren azkenean ez gara asko fidatzen momentuz Gobernu honetaz, ezin dugulako momentuz kontrol tresnarik izan honetarako eta nahiago dugulako epe motz bat, Gobernuak epe motz bat izatea, egutegi hau aurkezteko eta malgutasunarekin epe hau tratatu, bi hilabete, sei hilabeteko epean pentsatu baino.
Horregatik, baiezkoa eman nahi genion hasierako proposamenari. Azkenean ezinbestekoa da guretzat kontrol lana eta ezinbestekoa da tresna aproposak edukitzea honetarako.
Azkenean, guk ikusi genuen hauteskundeetako kanpainan bi kontsentsu aurkitu genituela eta biak harreman handia zuten gaur hemen hitz egiten ari garenarekin. Lehenik eta behin, hurrengo legealdi honetan herri akordioak eta garrantzi handiko legeak aurrera eramango zirela, eta horretan uste dut denok ados gaudela.
Baina beste alde batetik  - eta hemen noski batzuk ez dira egongo ados -  aurreko legealdia motela, mamiz gabezkoa izan zela ere entzun genuen asko kanpainan. Adostasun osoa dugu horrekin. Euzko Alderdi Jeltzaleak euskal politikaren erritmoa moteldu egin zuen, Ganbara honen erritmo legegilea motelduz, gero azken urtean hainbat lege presaka ateratzeko.
Baina, lehen esan dudan bezala, legealdi honek bide on bat hartu dezake hainbat lege gainean jarrita aurrera ateratzen badira, azkenean, Hezkuntza Legea, Diru Bermearen Legearen eguneraketa, Unibertsitate Legea, Ekarpen Legea, Euskal Herriaren Estatu Politikoaren eguneraketa, Turismo Legea, gehienak zuen proiektuetatik aterata daude. Eta ikusita horrelako proiektu hain garrantzitsuak ekarri behar direla Legebiltzarrera, ba guk nahi genuen lehenbailehen legegintza-egutegi bat hemen izatea.
Gauza bat bai pozten gaitu gaur. Ikusi dugu Euzko Alderdi Jeltzalea oso sakon aritu dela azken momentu arte, aritu dela oposizioak ezer beraien artean aurrera atera dezan. Zuek hilabeteko epea zeneukaten mahai gainean, sei hilabeteko epea nahi zenuten, eta bi hilabeteko epea azkenean hitzartu duzue bakarrik gauza batengatik: Ez ikusteko nola oposizioan gauden hiru alderdiok baiezkoa ematen genion proposamen bati.
Hala ere eta espero dugu, ikusita aurrera joango dela hartutako hitzarmena, gutxienez zuek hartutako akordioa aurrera eramatea eta zuk esan bezala, otsailaren erdian, horrelako egutegia izatea.
Guk malgutasuna edukitzeko prest geunden lehenengo proposamena aurkeztuz. Baina ikusita orain bi hilabete hartzen dituzuela gaurtik aurrera, horretan oso zorrotzak izango gara eta otsailaren erditik aurrerako lehenengo osoko bilkuran galdetuko dugu non dagoen egutegi hau eta zer nolako plana dugun nik orain aurrean esan ditudan legeak eta mahai gainean nahi dituzuen legeak jartzeko, noiz jakiteko, noiz aurrera aterako diren.
Eskerrik asko.